钦定古今图书集成/明伦汇编/官常典/第774卷 > 屈建
## 钦定古今图书集成/明伦汇编/官常典/第774卷 > 屈建

按《左传》，襄公二十二年冬，楚复使薳子冯为令尹，公
子𬺈为司马，屈建为莫敖。二十三年夏，屈建从陈
侯围陈。二十五年秋七月，楚薳子冯卒，屈建为令
尹，屈荡为莫敖。舒鸠人卒叛楚，令尹子木伐之，及离
城，吴人救之，子木遽以右师先子疆，息桓、子捷、子骈、
子盂帅左师以退。吴人居其间七日，子疆曰：“久将垫
隘，隘乃禽也。不如速战。请以其私卒诱之，简师陈以
待我。我克则进，奔则亦视之，乃可以免。不然，必为吴
禽。”从之。五人以其私卒先击吴师。吴师奔，登山以望，
见楚师不继，复逐之，傅诸其军。简师会之，吴师大败。
遂围舒鸠，舒鸠溃。八月，楚灭舒鸠。十二月，楚子以灭
舒鸠赏子木。辞曰：“先大夫，𫇭子之功也。以与𫇭掩。”
《二十七年》宋向戍善于赵文子，又善于令尹子木。欲
弭诸侯之兵以为名。如晋，告赵孟，晋人许之。如楚，楚
亦许之。如齐，齐人许之。告于秦，秦亦许之。皆告于小
国，为会于宋。五月甲辰，晋赵武至于宋。丙午，郑良霄
至。六月丁未朔，宋人享赵文子。戊申，叔孙豹、齐庆封、
陈须无、卫石恶至。甲寅，晋荀盈从赵武至。丙辰，邾悼
公至。壬戌，楚公子黑肱先至，成言于晋。丁卯，宋向戍
如陈，从子木成言于楚。戊辰，滕成公至。子木谓向戍，
请晋、楚之从，交相见也。庚午，向戍复于赵孟。赵孟曰：
“晋、楚，齐、秦匹也。晋之不能于齐，犹楚之不能于秦也。
楚君若能使秦君辱于敝邑，寡君敢不固请于齐。”壬
申，左师复言于子木，子木使驿谒诸王。王曰：“释齐、秦，
他国请相见也。”秋七月戊寅，左师至。是夜也。赵孟及
子晳盟，以齐言。庚辰，子木至自陈。陈孔奂、蔡公孙归
生至曹。许之大夫皆至。以藩为军，晋、楚各处其偏。伯
夙谓赵孟曰：“楚氛甚恶，惧难。”赵孟曰：“吾左还入于宋，
若我何？”辛巳，将盟于宋西门之外。楚人衷甲、伯州犁
曰：“合诸侯之师，以为不信，无乃不可乎？夫诸侯望信
于楚，是以来服。若不信，是弃其所以服诸侯也。”固请
释甲。子木曰：“晋、楚无信久矣，事利而已，苟得志焉，焉
用有信？”大宰退，告人曰：“令尹将死矣，不及三年，求逞
志而弃信，志将逞乎？志以发言，言以出信，信以立志，
参以定之。信亡，何以及三？”晋、楚争先。晋人曰：“晋固为
诸侯盟主，未有先晋者也。”楚人曰：“子言晋、楚匹也。若
晋常先，是楚弱也。且晋、楚狎主诸侯之盟也久矣，岂
专在晋？”叔向谓赵孟曰：“诸侯归晋之德，只非归其尸
盟也。子务德，无争先。且诸侯盟小国，固必有尸盟者。
楚为晋细，不亦可乎？”乃先楚人。书“先晋”，晋有信也。壬
午，宋公兼享晋、楚之大夫，赵孟为客。子木与之言，弗
能对，使叔向侍言焉，子木亦不能对也。乙酉，宋公及
诸侯之大夫盟于蒙门之外。子木问于赵孟曰：“范武
子之德何如？”对曰：“夫子之家事治言，于晋国无隐情其祝史陈信于鬼神无愧辞。”子木归以语王，王曰：“尚
矣哉！能歆神人，宜其光辅五君，以为盟主也。”子木又
语王曰：“宜晋之伯也。有叔向以佐其卿，楚无以当之，
不可与争。”二十八年冬十二月，楚屈建卒，赵文子
丧之，如同盟，礼也。